ᑲᒋ ᓂᓱ ‍ ᒋᓯᑲᒡ ᒪᒃ ᒋ ‍ ᓂᐳᐅᓇᓄᐤ ᐊᓐᑕ ᐊᓐ ᐅᑕᓇᐤ ᑲᐃᓇ ᑲ ‍ ᐃᓯᓂᐧᑲᑕᒡ ᐊᓐᑕ ᑲᓕᓕ ᐊᔅᒋᒡ ᑲ ‍ ᑎᒂᒡ᙮
ᐊᑯᑕ ᐊᓐᑕ ᑲ ‍ ᑕᔨᒋ ᒋᓴᔅ ᐅᑲᐎᔭ᙮
ᒋᓴᔅ ᑭᔭ ᐊᓂᔭ ᐅᒋᔅᒋᓄᐊᒧᐛᑭᓇ ᑭᔭ ᐎᔨᐛᐤ ᒋ ‍ ᐎᓴᒪᐊᑭᓄᐅᒡ ᐊᓂᔭ ᐊ ‍ ᓂᐳᐅᓇᓄᐎᒡ,
ᐃᔅᐱ ᒪᒃ ᒥᓯᐛ ᑲ ‍ ᒋᔅᑕᑭᓄᐅᒡ ᐊᓐ ᓱᒥᓇᐳᔾ,
ᒋᓴᔅ ᒋ ‍ ᐃᑎᑯᐤ ᐅᑲᐎᔭ,
“ᓴᔅ ᓄᑕᐱᔪᒡ ᓱᒥᓇᐳᔪᐤ᙮”
ᒋᓴᔅ ᒪᒃ ᒋ ‍ ᐃᑕᐤ,
“ᐃᔎᐤ,
ᒐᒂᓐ ᐛᒋ ‍ ᐎᑎᒧᔨᓐ ᐊᓐ ?
ᑕᐸ ᐊᔅᒄ ᐅᑎᒋᐱᔪᐤ ᐊᓐ ᓂᑎᐸᐃᑭᓐ ᐊᓐᑕ ᒐ ‍ ᒋᔅᒐᔨᒥᑯᐅᔭᓐ ᐊᐛᓐ ᐊ ‍ ᐊᐎᔭᓐ᙮”
ᐊᑯ ᒋᓴᔅ ᐅᑲᐎᔭ ᒂ ‍ ᐃᑕᑦ ᐊᓂᔭ ᐊᐱᒋᐊᑭᓇ,
“ᒥᒄ ᑕᓐ ᒐ ‍ ᐃᑎᓱᒥᑕᒂ ᐊᐅᒄ ᐊᓂᔭ ᐃᑐᑎᒺᐧᒄ᙮”
ᒋ ‍ ᑎᑯᓇ ᒪᒃ ᐊᓐᑕ ᐊᓱᑕᒡ ᐊᓯᓂᔪᐤ ᐳᑎᔭ᙮
ᐸᐸᐃᒄ ᒪᒃ ᐅᔭ ᐳᑎᔭ ᓴᓯᑲᓐ ᓂᓱᔪᐤ ᑭᔭ ᒪᒃ ᓂᔅᑐᔪᐤ ᑕᑐᔭᓇᑭᓇ ᒐᒋ ᐃᔅᐱᓯᐸᔭᒡ ᓂᐱᔾ ᒋ ‍ ᐊᔭᔅᐱᓴᐛ᙮
ᒍᐤ ᐃᔪᒡ ᒪᒃ ᐊ ‍ ᒋᔅᑕᐸᐅᐛᒐᒡ ᐃᑕᐱᒋᑕᐅᒡ ᐅᔭ ᓂᐱᔪᐤ ᐊ ‍ ᐃᑐᑕᒡ ᑕᓐ ᐊ ‍ ᐃᑎᓱᒥᑯᒡ ᐅᑦ ᐊᔭᒥᐊᐅ ᐎᓱᐛᐅᓄᐛᐤ᙮
ᐊᑯ ᒋᓴᔅ ᒂ ‍ ᐃᑕᑦ ᐊᓂᔭ ᐊᐱᒋᐊᑭᓇ,
“ᓴᑭᔅᒋᓇᐱᑕᒄ ᓂᐱᔾ ᐅᑕ ᐅᔭ ᐳᑎᔭ᙮”
ᓇᔅᒡ ᒪᒃ ᒋ ‍ ᓴᑭᔅᒋᓇᐱᑕᔪᐛ᙮
ᐊᑯ ᒥᓐ ᒂ ‍ ᐃᑕᑦ,
“ᒂᐸᐊᒥᒄ ᐊᐱᓯᔅ ᒐ ‍ ᐃᑐᑐᐛᒄ ᐊᓐ ᒥᑯᓴᐅᒋᒪᐤ᙮”
ᐊᐅᑯᓐ ᑭᑈ ᑲ ‍ ᐃᑎᔨᒋ᙮
ᒋ ‍ ᑯᒋᔅᑎᒻ ᐊᓐ ᒥᑯᓴᐅᒋᒪᐤ ᐊᓂᔭ ᓂᐱᔪᐤ,
ᓴᔅ ᒪᒃ ᓱᒥᓇᐳᒡ ᒋ ‍ ᐃᑕᑭᒥᔪᐤ᙮
ᓇᒪ ᐅᒋ ᒋᔅᒐᔨᑎᒻ ᑕᓐᑕ ᑲ ‍ ᐅᒋᐱᔨᒡ ᐊᓂᔭ ᓱᒥᓇᐳᔪᐤ᙮
ᐊᓐᒡ ᒪᒃ ᐎ ᐊᐱᒋᐊᑭᓐᒡ ᐊᓂᔭ ᓂᐱᔪᐤ ᑲ ‍ ᒂᐸᐊᒡ ᒋ ‍ ᒋᔅᒐᔨᑎᒧᒡ ᐎᔨᐛᐤ ᑕᓐᑕ ᑲ ‍ ᐅᒋᐱᔨᒡ ᐊᓂᔭ ᓱᒥᓇᐳᔪᐤ᙮
ᐊᑯ ᐊᓐ ᒥᑯᓴᐅᒋᒪᐤ ᒂ ‍ ᐎᓴᒪᑦ ᐊᓂᔭ ᐅᔅᒋᓇᐸᐛ,
ᒂ ‍ ᐃᑕᑦ,
“ᒥᓯᐛ ᐊᐛᓐ ᐊ ‍ ᒥᑯᓴᑦ,
ᐊᓂᔭ ᒪᐅᒡ ᐊ ‍ ᒥᔽᔨᒡ ᓱᒥᓇᐳᔪᐤ ᓂᔅᑎᒻ ᐱᒥᐱᔨᑕᐤ,
ᐊᑯ ᐃᔅᐱ ᐊ ᐊᑎ ‍ ᒥᔪᐧᑭᓱᔨᒋ ᐊᓂᔭ ᑲ ‍ ᐎᓴᒪᑦ,
ᐊᑯ ᐊᓂᔭ ᐊᑲ ᐎᐧᑭᓂᔨᒡ ᓱᒥᓇᐳᔪᐤ ᐸᒥᐱᔨᑕᑦ᙮
ᒋᔾ ᒪᒃ ᒐᒂᓐ ᐛᒋ ‍ ᒪᔅᑕᔾ ᐱᒥᐱᔨᑕᔨᓐ ᐊᓐ ᑲ ‍ ᒥᔽᒡ ᓱᒥᓇᐳᔾ᙮”
ᐊᑯᑕ ᒪᒃ ᐊᓐᑕ ᑲᐃᓇᒡ ᐊᓐᑕ ᑲᓕᓕ ᐊᔅᒋᒡ,
ᓂᔅᑎᒻ ᑲ ‍ ᒪᒥᔅᑲᒡ ᐃᑎᑦ ᒋᓴᔅ,
ᐊᑯᑕ ᑲ ‍ ᓄᑯᓂᔨᒡ ᐅᒋᔅᑕᔨᑕᑯᓱᐅᓐ᙮
ᐊᑯᑕ ᒪᒃ ᑲ ᐅᒋ ‍ ᑕᑈᔭᔨᒥᑯᑦ ᐅᒋᔅᒋᓄᐊᒧᐛᑭᓇ᙮
ᐊᑯ ᒋᓴᔅ ᑭᔭ ᐅᑲᐎᔭ ᑭᔭ ᐎᐧᑲᓂᓴ ᑭᔭ ᐊᓂᔭ ᐅᒋᔅᒋᓄᐊᒧᐛᑭᓇ ᒋ ‍ ᐃᑐᑕᐅᒡ ᐊᓐᑕ ᐅᑕᓇᔪᐤ ᑲᐳᕐᓇᐊᒻ ᑲ ‍ ᐃᓯᓂᐧᑲᑕᔨᒡ,
ᐊᑯᑕ ᐊᓐᑕ ᑲ ‍ ᑕᒡ᙮
ᓇᒪ ᒥᒄ ᓇᔅᒡ ᒥᒐᑐᐤ ᒋᓯᑲᐛ ᐅᒋ ᑕᐅᒡ ᐊᓐᑕ᙮